Trond Bergh
Store norske leksikon,Historie,Historievitenskap,Historikere
Trond Bergh er en norsk historiker. Han ble cand.philol. ved Universitetet i Oslo 1973. Bergh var leder for Arbeiderbevegelsens arkiv og bibliotek i 1989–1999, og har siden vært forskningsleder ved Senter for næringslivshistorie ved Handelshøyskolen BI.
Berghs innsats som historiker har hovedsakelig ligget innenfor feltet norsk næringslivshistorie, blant annet med bøkene Vekst og Velstand (1977) og Norge fra u-land til i-land (1983). Han har stått for bind 5 i Arbeiderbevegelsens historie i Norge (Storhetstid 1945–65, 1987), og i samarbeid med Even Lange har han skrevet Foredlet virke: Historien om Borregaard 1889–1989 (1989). I samarbeid med Knut Einar Eriksen utgav han Den hemmelige krigen: overvåking i Norge 1914–1997 (1998). Bergh har sammen med Harald Espeli og Knut Sogner skrevet Brytningstider (2004) som tar for seg Orklas historie fra 1654 til 2004. Til LOs 110-årsjubileum i 2009 skrev Bergh bind 3, Kollektiv fornuft, i LOs historie. Les mer i Store norske leksikon arbeiderbevegelsen Norges historie Næringsliv i Norge Eksterne lenker Publikasjoner av Bergh hos Nasjonalbiblioteket